WIvBAN: वेस्टइंडीज ने बांग्लादेश को दूसरे टेस्ट मैच में 166 रन से हराया, 2-0 से जीती श्रृंखला
27 // 15 Jul 2018, 13:32 IST
वेस्टंइडीज ने जमैका के सबीना पार्क स्टेडियम में खेले गए दूसरे टेस्ट मैच में बांग्लादेश को 166 रनों से हराकर 2 मैचों की टेस्ट सीरीज पर 2-0 से कब्जा कर लिया। जीत के लिए 335 रनों के लक्ष्य का पीछा करते हुए बांग्लादेश की टीम दूसरी पारी में 168 रन बनाकर सिमट गई। जेसन होल्डर को उनके ऑलराउंड प्रदर्शन (11 विकेट, 34 रन) के लिए मैन ऑफ द मैच चुना गया। वहीं पूरी सीरीज में 16 विकेट और 67 रन बनाने के लिए उन्हें मैन ऑफ द सीरीज भी चुना गया।
कल के स्कोर 19/1 से आगे खेलते हुए आज वेस्टइंडीज की पूरी टीम अपनी दूसरी पारी में महज 129 रन बनाकर आउट हो गई। रोस्टन चेज ने सबसे ज्यादा 32 रन बनाए। बांग्लादेश की तरफ से कप्तान शाकिब अल हसन ने 33 रन देकर 6 विकेट चटकाए। पहली पारी की बढ़त के आधार पर बांग्लादेश को जीत के लिए 335 रनों का लक्ष्य मिला लेकिन दूसरी पारी में भी बांग्लादेश के बल्लेबाजों का खराब प्रदर्शन जारी रहा। कप्तान शाकिब अल हसन (54 रन) और लिटन दास (33 रन) को छोड़कर कोई भी बल्लेबाज कैरेबियाई गेंदबाजों के आगे संघर्ष नहीं कर सका और पूरी टीम 168 रन ही बना पाई। वेस्टइंडीज के कप्तान जेसन होल्डर ने 6 विकेट चटकाकर अपनी टीम को एक और जबरदस्त जीत दिला दी।
वेस्टइंडीज ने अपनी पहली पारी में 354 रन बनाए थे। जिसके जवाब में बांग्लादेश की टीम अपनी पहली पारी में 149 रन बनाकर ही आउट हो गई थी। वेस्टइंडीज को 205 रनों की विशाल बढ़त हासिल मिली और अंत में यही निर्णायक साबित हुआ। वेस्टइंडीज की टीम अपने घरेलू मैदान पर काफी अच्छा प्रदर्शन कर रही है। पहले उन्होंने श्रीलंका को टेस्ट सीरीज में मात दी और अब बांग्लादेश को भी एकतरफा मुकाबले में हरा दिया। टेस्ट सीरीज के बाद अब दोनों देशों के बीच 3 मैचों की वनडे सीरीज खेली जाएगी, जिसका पहला मैच 22 जुलाई को गुयाना स्टेडियम में खेला जाएगा।
वेस्टइंडीज: 354 एवं 129
बांग्लादेश: 149 एवं 168